
A butirát enterális citokróm P450 (CYP) méregtelenítő enzimekre gyakorolt hatásának vizsgálata csirkében

A takarmányhoz kevert Na-butirátot jótékony hatásai miatt gyakran használják hozamfokozóként nagyüzemi csirke- és sertéstelepeken. Epigenetikus hatása révén egyes enzimek termelődését a transzkripció szintjén fokozhatja. Korábbi vizsgálatok igazolták, hogy a butirát kiegészítés befolyásolta a máj detoxikációjában jelentős szerepet játszó citokróm P450 enzimek génexpresszióját, viszont azok aktivitásában nem okozott változást. A máj enzimkészlete mellett egyre nagyobb jelentőséget tulajdonítanak a vékonybélben található CYP450 enzimeknek. A per os adott butirát a májsejtekhez képest a bélnyálkahártya sejtjeire közvetlenebben fejtheti ki hatását, ezért feltételeztük, hogy az enterális citokrómok aktivitását is jobban tudja befolyásolni.
Vizsgálatunkban ROSS 308-as brojlercsirkéket kukorica vagy búza alapú takarmánnyal etettünk, Na-butirát vagy védett butirát kiegészítésekkel, illetve butirát kiegészítés nélkül (kontroll csoport). Az állatok leölését követően a duodenum-, az ileum- és a caecumtartalomból mintát vettünk, amikből gázkromatográfiás módszerrel határoztuk meg a butirát koncentrációt. A duodenum nyálkahártyájából származó mintából, az enterocyták differenciáló centrifugálása révén, izoláltuk a mikroszóma frakciót, melyből a bélben legjellemzőbb CYP450 enzimek átlagos aktivitását aminopirin-N-demetilációs módszerrel határoztuk meg.
Eredményeink azt mutatták, hogy a duodenumban és az ileumban a béltartalom butirát koncentrációja csak a védett butirát, míg a caecumban a búza alapú takarmány hatására növekedett. A CYP450 enzimaktivitást tekintve a kukorica alapú takarmányozásnál a Na-butirát kiegészítésnek nem volt hatása, míg a védett butiráttal kiegészített csoportnál közel ötszörös enzimaktivitás emelkedést tapasztaltunk a bélnyálkahártya hámsejtjeiben. A búza alapú takarmányozásnál az enzimaktivitás kis mértékben magasabb volt a kukorica alapúhoz viszonyítva, így ahhoz képest már sem a Na-butirát, sem a védett butirát nem okozott emelkedést.
Mindezek szerint, a per os adott védett butirát sokkal jobban megemeli a duodenumban az átlagos CYP450 enzimaktivitást, mint a Na-butirát. Ennek oka az, hogy a Na-butirát az emésztőcső első szakaszából felszívódik, ezzel szemben a védett forma csak a későbbi szakaszban. Ezért a duodenumban viszonylag nagy mennyiségben lehet jelen, befolyásolva ezzel a CYP enzimek expresszióját. Ebből következően feltételezhető, hogy a védett butirát befolyásolhatja az egyidejűleg alkalmazott gyógyszerek metabolizmusát.



